I. Aquest Dictamen té per objecte el Projecte de decret pel qual s'aprova el Reglament del Consell Rector del Pla nacional de joventut de Catalunya.
El Decret projectat consta d'un preàmbul, un article únic, una disposició final i un annex que conté el Reglament del Consell Rector.
El preàmbul fa referència a la Llei 33/2010, d'1 d'octubre, de polítiques de joventut, que és la llei que es desplega i també esmenta la finalitat del Reglament que aprova, que és regular la composició, les funcions, l'organització i el funcionament d'aquest Consell Rector.
L'article únic n'aprova el Reglament i la disposició final en fixa l'entrada en vigor l'endemà de publicar-se al Diari Oficial de la Generalitat de Catalunya.
A continuació del decret s'insereix el Reglament, que s'estructura en onze articles, que regulen les matèries següents: la caracterització del Consell Rector (art. 1), les funcions (art. 2), la composició (art. 3), les funcions de la presidència (art. 4), les de la vicepresidència (art. 5), les atribucions de les vocalies (art. 6), les de la secretaria (art.7), la durada del mandat de les vocalies (art. 8), la convocatòria del Consell Rector (art. 9), la constitució d'aquest i l'adopció d'acords (art. 10) i el suport tècnic i administratiu (art. 11).
La intervenció d'aquesta Comissió es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre els projectes de Reglament o disposicions generals que es dictin per a desplegar lleis.
El Projecte de decret sobre el qual s'informa desplega la Llei 33/2010, d'1 d'octubre, de polítiques de joventut.
És doctrina reiterada d'aquesta Comissió que, en l'examen d'un projecte reglamentari, el seu abast d'actuació comporta l'estudi de la competència de la Generalitat de Catalunya, l'habilitació del Govern per a dictar-lo, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que calgui evitar o sobre possibles millores que hi calgui introduir.
El títol competencial que fonamenta aquesta disposició normativa és l'article 142 de l'Estatut d'autonomia, segons el qual correspon a la Generalitat de Catalunya la competència exclusiva en matèria de joventut, que, com concreta la lletra a) de l'article esmentat, inclou el disseny, l'aplicació i l'avaluació de polítiques, plans i programes destinats a la joventut.
En l'àmbit de les competències exclusives, l'article 110 de l'Estatut d'autonomia estableix que correspon a la Generalitat, d'una manera íntegra, la potestat legislativa, la potestat reglamentària i la funció executiva.
Per tant, la Generalitat de Catalunya és competent per a regular la matèria objecte del Projecte de decret sobre el qual es dictamina.
El Govern de la Generalitat té atribuïda directament la potestat reglamentària amb caràcter general per l'article 68.1 de l'Estatut d'autonomia.
A més, la disposició transitòria quarta de la Llei 33/2010, de polítiques de joventut, faculta expressament el Govern per a regular per reglament el Consell Rector del Pla nacional de joventut de Catalunya.
Així mateix, l'article 23.3 de la Llei estableix que el règim aplicable al Consell Rector s'ha d'establir per reglament.
Cal fer notar que la Llei estableix el termini d'un any perquè el Govern reguli per reglament el Consell Rector, i que aquest termini es va exhaurir el 8 de novembre de 2011.
Aquest retard, però, no té conseqüències ni sobre l'habilitació del Govern per a regular la matèria ni sobre la legalitat del Decret.
El Govern de la Generalitat compta, doncs, amb l'habilitació legal suficient per a aprovar el Decret pel qual s'aprova el Reglament del Consell Rector del Pla nacional de joventut de Catalunya.
La tramitació de la disposició que es projecta s'ha adaptat correctament a les exigències procedimentals que estableix el títol IV de la Llei 26/2010, de 3 d'agost, de règim jurídic i de procediment de les administracions públiques de Catalunya.
La tramitació s'inicia mitjançant la resolució del conseller de Benestar Social i Família, i el director general de Joventut ha dirigit la tramitació del procediment.
Consten en l'expedient les tres memòries que han d'acompanyar preceptivament el Projecte de la conselleria, segons estableix l'article 64 de la Llei 26/2010.
La memòria general permet comprovar que, de fet, el Consell Rector funciona des de l'any 2005 i exerceix des de llavors les funcions que la llei li assigna en relació amb el Pla nacional de joventut de Catalunya.
També hi consta que la composició del Consell està integrada per representants del Consell Nacional de la Joventut de Catalunya, de les dues entitats municipalistes de Catalunya més representatives (ACM i FMC) i de la Secretaria General de Joventut.
És aquest Consell Rector qui va aprovar per unanimitat, en les sessions de 20 de setembre i de 2 de novembre, la proposta de reglament, que es va convertir en la primera versió del Projecte de reglament que consta en l'expedient.
En la memòria general també es valora la necessitat del tràmit d'audiència, i es conclou que, atès que el Projecte conté disposicions orgàniques que afecten un organisme que l'Administració de la Generalitat té adscrit, no és necessari en aquest cas.
Caldria afegir que les entitats més interessades en la regulació han participat en el procediment com a integrants del Consell Rector (Consell Nacional de la Joventut de Catalunya i entitats municipalistes) i també hi ha participat, en compliment de l'article 193 del Text refós de la Llei municipal, la Comissió de Govern Local, que va acordar per consens informar favorablement sobre el text del Projecte.
En la memòria general igualment es justifica que, atès que el Projecte té, com ja s'ha dit, un contingut exclusivament organitzatiu que no produeix una afectació directa per a la ciutadania, no es considera necessari, d'acord amb l'article 68 de la Llei 26/2010, sotmetre el Projecte a informació pública.
La memòria d'avaluació d'impacte de les mesures proposades estableix els aspectes previstos en les lletres a) a d) de l'article 64.3 de la Llei 26/2010.
La naturalesa eminentment organitzativa de la matèria provoca que, amb bon criteri, l'expedient aprofundeixi en la valoració de l'impacte pressupostari, a fi de garantir que existeix el crèdit necessari per a la posada en marxa i el funcionament del Consell Rector, i en l'impacte que tindria crear un nou òrgan sobre el personal administratiu i l'estructura administrativa en què s'integra, per tal d'evitar que existeixi duplicitats en l'exercici de les funcions i competències.
A aquests efectes, les memòries d'impacte s'han completat amb els informes favorables sobre la creació del Consell Rector, emesos per la Direcció General de Pressupostos del Departament d'Economia i Coneixement, i l'Àrea d'Organització de l'Administració i del Sector Públic de la Secretaria d'Administració i Funció publica.
En compliment d'allò que estableix l'apartat 5 de l'article 64 de la Llei 26/2010, consta en l'expedient la memòria de les observacions i al·legacions presentades en els tràmits de consulta interdepartamental i en els informes interns i externs evacuats durant la tramitació del Projecte.
La memòria valora una per una totes les observacions presentades, totes elles de naturalesa tècnica i adreçades a millorar la redacció del text, i també indica les raons per acceptar-les o rebutjar-les.
En compliment de l'article 65 de la Llei 26/2010, consten en l'expedient un informe jurídic preliminar i un informe jurídic final, ambdós elaborats per l'advocat en cap de l'Assessoria Jurídica del Departament.
En aquests informes, que analitzen el Projecte de conformitat amb les directrius que estableix a aquests efectes l'Acord del Govern de la Generalitat de 19 de maig de 2009, es comprova d'una manera motivada que la tramitació s'ha adaptat a les exigències legals i s'avalua l'adequació de la proposta al marc normatiu vigent i a les directrius de tècnica legislativa, i es conclou amb l'informe favorable sobre el Projecte.
En la sessió de 29 de maig de 2012, el Projecte va quedar vist pel Consell Tècnic de la Generalitat, amb caràcter previ a la sol·licitud de dictamen d'aquest alt òrgan consultiu.
El Projecte sotmès a dictamen no planteja problemes de legalitat.
La regulació que es projecta de la composició, l'organització, les funcions i el funcionament del Consell Rector del Pla nacional de joventut de Catalunya s'ajusta a la Llei de polítiques de joventut -la qual configura el Consell Rector- i a la Llei de règim jurídic i de procediment de les administracions públiques de Catalunya -la qual estableix el règim jurídic general dels òrgans col·legiats de la Generalitat-.
Amb l'única finalitat de millorar la qualitat tècnica del Projecte es fan els suggeriments següents en relació amb el Projecte de decret (A) i amb el Reglament (B).
Aquesta Comissió Jurídica Assessora aconsella que el preàmbul faci referència a la competència de la Generalitat per a aprovar el Decret, la qual cosa suposaria, en aquest cas, citar l'article 142 de l'Estatut d'autonomia, que atribueix a la Generalitat de Catalunya la competència exclusiva en matèria de joventut.
Igualment és aconsellable que el preàmbul reculli la norma que habilita el Govern per a aprovar aquest Decret, és a dir, s'ha de citar la disposició transitòria quarta de la Llei 33/2010.
A fi de millorar la descripció de l'objecte del Projecte, que és el contingut d'aquest article, se suggereix la redacció següent: "El present Decret té per objecte l'aprovació del Reglament del Consell Rector del Pla nacional de joventut de Catalunya."
L'ús d'aquesta fórmula d'inserció del reglament implica que se suprimeixi la referència a l'"annex" que ara s'empra en el Projecte.
En aquesta disposició, dedicada a l'entrada en vigor, s'ha de substituir l'acrònim DOGC per Diari Oficial de la Generalitat de Catalunya.
Per a evitar reiteracions amb el contingut de l'article 3, dedicat a la composició del Consell Rector, l'apartat 2 de l'article 1 s'hauria de limitar a recollir, tot seguint el que estableix l'article 23.2 de la Llei de polítiques de joventut, que en el Consell Rector del Pla nacional de joventut de Catalunya estan representats l'Administració de la Generalitat, les entitats municipalistes i el Consell Nacional de la Joventut de Catalunya.
En aquest apartat s'enumeren les funcions del Consell Rector.
Sobre aquesta enumeració, aquesta Comissió Jurídica Assessora ha de fer dues puntualitzacions: a) no s'ha recollit l'atribució prevista en l'article 25.4 de la Llei de polítiques de joventut: el Pla nacional de joventut de Catalunya pot ser modificat excepcionalment a proposta del Consell Rector; b) s'ha de valorar la inclusió d'una clàusula final que permeti atribuir a aquest òrgan qualsevol altra funció que, dins de l'objecte i àmbit propi d'actuació, se li pugui atribuir.
En regular les vocalies del Consell, es diu que "es pot preveure la designació d'una persona suplent per als supòsits d'absència, vacant o malaltia d'una persona vocal".
Encara que en l'expedient no es troben elements per a interpretar l'abast d'aquesta previsió, és raonable pensar que s'està establint que cadascun dels quatre vocals titulars pugui tenir el seu suplent.
En el cas que sigui així, s'ha de modificar la redacció per tal d'establir-ho de manera que s'eviti tota confusió; igualment s'hauria de valorar si, en lloc de configurar-ho com una possibilitat, no seria millor establir ja des del decret una configuració de cadascuna de les vocalies amb una persona titular i una suplent.
De la mateixa manera, cal revisar la redacció pel que fa a la fixació de "màxims" de les quatre vocalies a la vista de les quatre designacions obligatòries (un vocal en representació de l'Administració de la Generalitat, un per cadascuna de les entitats municipalistes, i un vocal en representació del CNJC).
Amb bon criteri, ateses les funcions que ha de complir el Consell Rector, en aquest apartat es preveu que puguin assistir convidats a les sessions, òbviament amb veu i sense vot.
La regulació que es proposa guanyaria precisió si s'afegís al text actual: "a iniciativa dels seus membres, el Consell Rector [...]".
En enumerar les funcions de la presidència, aquest apartat li atribueix "l'alta representació" del Consell Rector.
En consideració a les funcions representatives que corresponen a un òrgan col·legiat d'aquesta naturalesa, és més adequat eliminar "alta" i atribuir-li la funció representativa del Consell, tal com és l'habitual en altres normes reguladores d'aquests tipus d'organismes.
Cal millorar la redacció, ja que és innecessari atorgar al vicepresident "totes les atribucions que corresponen a les vocalies del Consell Rector del PNJCat esmentades en l'article 6 d'aquest Decret", i resulta incongruent no fer el mateix amb el president, en l'article 4.
En aquest sentit, un bon criteri seria fixar la mateixa solució recollida en l'article 4 del Projecte.
En aquest apartat de l'article 9, dedicat a la convocatòria del Consell Rector, s'estableix que el convoca la presidència a iniciativa pròpia o "a petició d'almenys la meitat de les entitats que el componen".
Aquesta Comissió Jurídica Assessora considera que la referència a "entitats" és molt indeterminada i pot crear confusió; aquest risc s'evitaria si, en lloc de referir-se a entitats, es digués que poden cursar la petició de convocatòria almenys la meitat dels vocals que representen les entitats en el Consell.
Tal com està plantejat el Projecte no es veu diferència entre la primera i segona convocatòria.
Per tal de dotar de sentit a la segona, o bé s'incrementa el quòrum de la primera convocatòria o no és necessària la segona, respecte de la qual caldria aclarir qui assumiria, si escau, la presidència.
Un cop valorades les observacions efectuades en el fonament jurídic VI, es pot elevar al Govern de la Generalitat, per a la seva aprovació, el Projecte de decret pel qual s'aprova el Reglament del Consell Rector del Pla nacional de joventut de Catalunya.